懷賢詩 桑魏公
作者：王禹偁
朝代：宋

paragraphs: 魏公王佐才，獨力造晉室。
揮手廓氛霾，放出扶桑日。
感慨會風雲，周旋居密勿。
下民得具瞻，上帝賚良弼。
沉沉帷幄謀，落落政事筆。
品流遂甄別，法令頗齊一。
跋敕朝據案，論兵夜造膝。
多士若鴛鴻，官材咸有秩。
諸侯如狼虎，請謁盡股栗。
秉鈞多事朝，綽綽有紀律。
遠將留侯比，近以贊皇匹。
志在混車書，誓將闡儒術。
皇天未厭亂，運去何飈欻。
高祖厭寰區，少帝無始卒。
老成既疏遠，羣小相親昵。
黷武兵漸驕，倒懸人不恤。
和親絕强虜，謀帥用悍卒。
魏公在藩垣，上疏論得失。
七事若丹青，辭切痛入骨。
忠言殊不省，直道果見屈。
鐵馬從北來，煙塵晝蓬勃。
穹廬易市朝，左袵雜纓紱。
主辱臣不死，囚縛自安逸。
唯公獨遇害，身殞名不沒。
惜乎英偉才，濟世功未畢。
一讀晉朝史，遺恨空鬰鬰。
子孫亦不振，天道難致詰。